Würzburg to je zabytkowe frankōńskie miasto położone na Bajerach, na piyknych gōrkach nad rzykōm Men. Byzuch we tym miyjscu zaplanowalimy krōm rajzy do Rothenburg ob der Tauber. Ô mieście słyszelimy masa rozmaitych ôpinii, tōż wszyjskie zamierzilimy se sprawdzić. Tukej mocie nasze wnioski.
“Zakochocie sie we Würzburgu ôd piyrszego bliku”
No na zicher niy. I nikyj żodnymu takigo czegoś niy godejcie, bo wiynkszo tajla rajzōw po mieście napoczyno sie na banhofie, beztōż na przajanie ôd piyrszego bliku niy ma szans. A we Würzburgu “dworcowo ekipa” bōła wyjōntkowo roztosetliczno… Ale jak już ôdyndziecie ôd bany jakeś 200-300 metrōw, to zaczyno sie naprowda przijymno przigoda i przi nastympnych krokach Würzburg bydzie sie Wōm podoboł już yno bardzij a bardzij.
“We Würzburgu sprōbujecie nojszumniyjszych win”
O ja, tukej zgoda! Frankōńskie wina sōm richtich szumne. Ale niy yno smak ôstoł nōm we łepach, ale cołko hańtyjszo kultura tintanio. Fest nōm sie podobał prziwyk miyszkańcōw, kerzi we weekyndowy dziyń siodajōm na moście Alte Mainbrücke ze keluszkiym winogrōnowego napowku we rynce. Koszt takij (niy)winnej przijymności to ôd 4 do 5€ za drinka i 5€ kaucyji, tōż dorodzōmy niy ściepać szkła na zol, ani niy stracić żetōna bez kerego niy dostaniecie pijyndzy nazod. 😉
My na moście kapka (za fest) pofajrowali i jako umicie sie podziwać na bildach – niyźle my sie tam zasiedzieli. Tak fest, że ôsmolilimy zwiydzanie Festōngu Marienberg, ô kerym ludzie fest dobrze godali. Niy bez znoczynio był tyż dyszcz i czasowy limit, tōż ôlocie zwiedownej atrakcyji jeszcze nikyj niy bōło dlo nos takie łatwe.
“Würzburg je miastym kościołōw”
Ooo ja! Liczba kościołōw we Würzburgu je richtich srogo. Znojdziecie tamek i te klasyczne, jak we inkszych europejskich i nimieckich miyjscowościach, ale tyż i takie naprowda wyjōntkowe, a bai… kapka śmiyszne. Wejrzijcie sami na pora zwiedowniyjszych:
Marienkapelle
Gotycki kościōł ze czerwōnōm ażurowōm wiyżōm stoi na miyjskim rynku. Co ciekawe, mo status świōntyni, ale niy fōnguje przi nimu żodno fara. Przi kościele stojōm fest kōntrastujōnco z nim Falkowo Chałpa (Falkenhaus) we sztilu rokoko i reszta po majowym fajerze – tradycyjne nimieckie Maibaum.
Katedra św. Kiliana
Katedra we Würzburgu czwortym nojepniyjszym rōmańskim kościołym Nimiec. Miano dostała skirz irlandzkigo mnicha. Charakterystyczne dwie wiyże idzie uwidzieć z bodej kożdego punktu we mieście.
St. Michael
Epny kościōł przilepiōny do stawiyń miyjskigo uniwersytetu. Z dworu – zocny i elygancki, we strzodku – kuryjożny. Jeszcze nikyj niy widzielimy tak dziwucznej świōntyni. Podle nos trocha grotyskowy, ale na zicher werci sie na niego kuknyć.
“We Würzburgu nic ni ma”
Cygōństwo! Smolymy już to, że ni ma takigo placu na świecie, w kerym richtich “nic ni ma” (no, możnej yno marokańsko prōznica…). Würzburg mo fol do zaoferowanio, a jakość zabytkōw je na naprowda srogim poziōmie. Trza yno spokopić, że skuli nalotu bōmbowego w czasie II wojny sharatanych ôstało aż 80% stawiyń we mieście. Wszyjsko postawili tamek nazod, ale niy na historyczny forbild, jak chocioż taki Rothenburg. Tak by tak, wejrzijcie kōniecznie na to wszyjsko pod spodkiym:
Würzburger Residence
Ô Pałacu Arcybiskupskim godo sie, że je jednym ze nojpiykniyjszych we cołkij Europie. Te barokowe stawiynie we Würzburgu stawio sie kole takich hyrskich szteli jak podparyski Wersal abo pałac Schönbrunn we Wiydniu. Skuli zygrody wele Rezydyncyji, ta atrakcyjo je blank zwiedowniyjszo. Residenz razym ze kościołym Hofkirche wpisane sōm na lista światowej erbowizny UNESCO.
Festōng Marienberg
Jak spōmnielimy na poczōntku, Marienberg znōmy yno z ôpowiadań, a widzielimy jōm yno z daleka. We ôziymnostym wieku bōła siydzibōm wielgich pryncōw i siedzibą potężnych książąt i biskupōw. Terozki je tam Muzeum Frankōniji Nadmyńskij. Do festōngu idzie dōnś parkiym Landesgardenschaupark.
Alte Mainbrücke
Spōmniany już most bydzie sie nōm kojarził przede wszyjskim ze skosztōnkiym win, ale jako stawiynie je jednako zwiedowny. Na ôbu ôd niego krajach uwidzicie mōnumyntalne figury świyntych, wożnych dlo Würzburga i dlo Nimiec. Na moście idzie dychnyć i kuknyć na miasto z inkszej perspektywy. Podziwejcie sie na szynk we starym młynie – kōndmany, kerzi tam maszkecōm, wiszōm nad wodōm.
Inksze fajne sztele we Würzburgu
Jak bydziecie we mieście i bydziecie mieli wiyncyj czasu na zwiydzanie jak my, to zōndźcie se do tych szteli, na kere nōm chybło poru godzin:
- Bürgerspital i Juliusspital – szpitale, we kerych… pokosztujecie wina
- Festung Marienberg
- Rezydyncyjo Arcybiskupsko ôd strzodka (7.5€)
“Würzburg to miasto na pora godzin”
Zaś źle. Jak widzieliście, nasz wander po mieście bōł fest krōtki i ajnfach niy szaflimy wszyjskigo, co wpisalimy se na lista. Ale dufōmy, że tyn blik na Würzburg zrobi tak, że jak bydziecie kedy ciśli bez Bajery, to sztopniecie na cyjntla wina i docie nōm znać eli sie Wōm podobało. A mōno byliście już we Würzburgu, znocie te miasto i scecie dociepać jakieś dorady?
Nawciepujcie nōm skirz tego tekstu na FB. Kōmyntowanie, lajkowanie i podowanie dalij je fest fajne! 😉
szl_Latn szl_Latn szl_Latn szl_Latn szl_Latn szl_Latn szl_Latn szl_Latn lim_Latn szl_Latn szl_Latn szl_Latn zho_Hans szl_Latn szl_Latn szl_Latn sot_Latn szl_Latn ltz_Latn szl_Latn deu_Latn szl_Latn szl_Latn szl_Latn szl_Latn ltz_Latn szl_Latn szl_Latn szl_Latn szl_Latn